ઉતરસંડા

ઉતરસંડા ભારત દેશના પશ્ચિમ ભાગમાં આવેલા ગુજરાત રાજ્યના મધ્ય ભાગમાં આવેલા ખેડા જિલ્લામાં આવેલા કુલ ૧૦ (દસ) તાલુકાઓ પૈકીના એક એવા નડીઆદ તાલુકામાં આવેલું એક ગામ છે. ઉતરસંડા ગામના લોકોનો મુખ્ય વ્યવસાય ખેતી, ખેતમજૂરી તેમ જ પશુપાલન છે. આ ગામમાં મુખ્યત્વે મકાઈ, બાજરી, કપાસ, દિવેલી, તમાકુ, બટાટા, શક્કરીયાં તેમ જ અન્ય શાકભાજીના પાકની ખેતી કરવામાં આવે છે. આ ગામમાં પ્રાથમિક શાળા, પંચાયતઘર, આંગણવાડી તેમ જ દૂધની ડેરી જેવી સવલતો પ્રાપ્ય થયેલી છે.

 વસ્તી 
ગામની વસ્તી લગભગ ૧૨,૦૦૦ છે. આ ગામના નાગરિકોનો એક મોટી સંખ્યા વિદેશમાં વસે છે.

 અર્થવ્યવસ્થા 
ઉતરસંડા ગામ સ્થાનિક ફરસાણ જેમ કે ચોળાફળી, મઠિયા અને પાપડના ઉત્પાદન માટે જાણીતું છે. અહીં ૧૯૮૬-૮૭માં "ઉત્તમ" નામની પ્રથમ ફેક્ટરી સ્થાપિત કરવામાં આવી હતી. ફેક્ટરી મૂળભૂત રીતે માતર પાસે સંધાના ગામમાં કાર્યરત હતી, પરંતુ ઉત્પાદન માટે જરૂરી પાણી ઉતરસંડા દ્વારા પૂરું પાડવામાં આવતું હોવાથી ખર્ચ ઘટાડવા માટે અહીં ખસેડાઈ હતી. વર્તમાનમાં અહીં ફરસાણ ઉત્પાદન કરનારી ૩૫થી વધુ ફેક્ટરીઓ કાર્યરત છે જે મુખ્યત્વે મહિલાઓ દ્વારા ચલાવવામાં ચલાવવામાં આવે છે. દિવાળીના દિવસોમાં, તેઓ સંયુક્ત રીતે ૭૦૦ ટનથી વધુ ફરસાણનું ઉત્પન્ન કરે છે જેનું મૂલ્ય ₹૭૦ કરોડ (યુએસ$૮.૩ મિલિયન) આંકવામાં આવે છે. તેમાંથી અંદાજીત ૫૦% વિદેશમાં નિકાસ કરવામાં આવે છે, ૧૫% ગુજરાત સિવાયના રાજ્યોમાં વેચવામાં આવે છે જ્યારે બાકીનું ઉત્પાદન ગુજરાતમાં વેચવામાં આવે છે.

 સંદર્ભ 

શ્રેણી:નડીઆદ તાલુકો